Document ID: 32011D0149

KOMISIJOS SPRENDIMAS
2011 m. kovo 7 d.
dėl ankstesnio laikotarpio aviacijos išmetamųjų teršalų pagal Europos Parlamento ir Tarybos direktyvos 2003/87/EB, nustatančios šiltnamio efektą sukeliančių dujų emisijos leidimų sistemą Bendrijoje, 3c straipsnio 4 dalį
(pranešta dokumentu Nr. C(2011) 1328)
(Tekstas svarbus EEE)
(2011/149/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 3c straipsnio 4 dalį,
kadangi:
(1)
Direktyvos 2003/87/EB 3c straipsnyje nustatytas bendras orlaivių naudotojams paskirstytinų leidimų skaičius. Šis kiekis išreiškiamas ankstesnio laikotarpio aviacijos išmetamųjų teršalų kiekio procentine dalimi. Direktyvos 2003/87/EB 3 straipsnio s punkte ankstesnio laikotarpio aviacijos išmetamieji teršalai apibrėžiami kaip Direktyvos 2003/87/EB I priede nurodytai aviacijos veiklai naudojamų orlaivių metinio išmetamųjų teršalų kiekio vidurkis 2004, 2005 ir 2006 kalendoriniais metais. Vadovaujantis tos direktyvos 3c straipsnio 2 ir 3 dalimis, bendras orlaivių naudotojams paskirstytinas leidimų kiekis turėtų būti apskaičiuojamas pagal tą ankstesnio laikotarpio vidurkį.
(2)
Kaip numatyta Direktyvos 2003/87/EB 18b straipsnyje, Komisijai padėjo Eurokontrolė. Laikyta, kad geriausi duomenys ankstesnio laikotarpio išmetamųjų teršalų kiekiui apskaičiuoti yra Eurokontrolės duomenų bazėse esantys išsamūs oro eismo duomenys, kuriuos pateikė Centrinė maršruto mokesčių tarnyba (CMMT, angl. CRCO) ir Centrinis srautų valdymo padalinys (CSVP, angl. CFMU). Minėtose duomenų bazėse, be kitų dalykų, nurodytas ir kiekvieno skrydžio faktinio maršruto ilgio skaičiavimas. Tuomet pagal ANCAT 3 (oro transporto keliamo triukšmo mažinimas) ir CASE (išmetamųjų teršalų kiekio apskaičiavimas remiantis atrankinio lygiavertiškumo principu) metodikas apskaičiuota, kiek išmetamųjų teršalų išmesta per kiekvieną skrydį. Šis ankstesnio laikotarpio išmetamųjų teršalų kiekio apskaičiavimo būdas dar papildytas informacija apie faktinį suvartotų degalų kiekį, kurią savanoriškai pateikė reprezentatyvus orlaivio naudotojų skaičius, o tai padėjo padidinti modeliavimo metodo tikslumą. Siekiant atsižvelgti į suvartojamo kuro kiekį, siejamą su pagalbinių jėgainių (APU) naudojimu, atlikta papildomų skaičiavimų. Šiuo metodu pirmiausiai buvo siekiama nustatyti su APU naudojimu siejamą vidutinį įvairių tipų orlaivių suvartojamo kuro kiekį. Taikant procesą, per kurį atsižvelgta į pagal ES šiltnamio efektą sukeliančių dujų apyvartinių taršos leidimų prekybos sistemą vykdant skrydžius kiekvieno tipo orlaiviu sudeginamo kuro faktinę dalį ir į antžeminės energijos naudojimą oro uostuose, ekstrapoliuoti atskiri su APU naudojimu siejamų teršalų išmetimo koeficientai siekiant apskaičiuoti bendrą su APU naudojimu siejamą išmetamųjų teršalų kiekį. Bendrą apskaičiuotą su APU naudojimu susijusį suvartojamo kuro kiekį atitinkantis išmetamųjų teršalų kiekis įtrauktas į 2004, 2005 ir 2006 m. ankstesnio laikotarpio aviacijos išmetamųjų teršalų kiekį.
(3)
Laikoma, kad per 2004 kalendorinius metus vykdant Direktyvos 2003/87/EB I priede nurodytą aviacijos veiklą orlaiviai išmetė 209 123 585 tonas CO2. Laikoma, kad 2005 kalendoriniais metais tokie orlaiviai išmetė 220 703 342 tonas CO2, o 2006 kalendoriniais metais - 228 602 103 tonas CO2. Todėl ankstesnio laikotarpio aviacijos išmetamųjų teršalų kiekis, nustatytas apskaičiuojant šių kiekių aritmetinį vidurkį, yra 219 476 343 tonos CO2.
(4)
Komisija pasikonsultavo su Klimato kaitos komitetu, įsteigtu pagal 2004 m. vasario 11 d. Europos Parlamento ir Tarybos sprendimo Nr. 280/2004/EB dėl šiltnamio efektą sukeliančių dujų emisijos Bendrijoje monitoringo mechanizmo ir Kioto protokolo įgyvendinimo (2) 9 straipsnį,
PRIĖMĖ ŠĮ SPRENDIMĄ:
1 straipsnis
Nustatoma, kad taikant Direktyvos 2003/87/EB 3c straipsnio 1 ir 2 dalis ankstesnio laikotarpio aviacijos išmetamųjų teršalų kiekis yra 219 476 343 tonos CO2.
2 straipsnis
Šis sprendimas skirtas valstybėms narėms.
Priimta Briuselyje 2011 m. kovo 7 d.

Labels: 8
20